Manises recorda a Mazón que el seu partit també està en contra de l'ampliació de l'aeroport
25 de gener de 2024

· L’Ajuntament de Manises fa memòria al cap del PP que el seus homònims locals votaren a favor d'un acord plenari contra l'ampliació de l'aeroport en el 2000

Manises, 25 de gener de 2024.- L'Ajuntament de Manises ha manifestat la seua preocupació per les declaracions que el president de la Generalitat Valenciana, Carlos Mazón, ha fet a FITUR sobre la seua intenció de sol·licitar l'ampliació de l'aeroport de Manises, per l'augment del trànsit aeri. En cas de dur-se endavant, aquest fet provocaria l'increment de la contaminació atmosfèrica i acústica que perjudicaria greument la salut dels manisers i les maniseres.

En paraules de l'alcalde de Manises, Javier Mansilla, "des de l’equip de Govern municipal considerem que la insistència de Mazón en l'ampliació de l'aeroport no és més que altra mostra de la seua ambició de fer negoci, sense tindre en compte les conseqüències sobre la ciutadania. Malauradament, aquest comportament, que hem vist repetit tantes vegades, sempre té un efecte negatiu no només sobre el territori, sinó també, i principalment, sobre la salut dels veïns i veïnes de Manises", ha afegit el primer edil.

Aquesta setmana, l'Ajuntament de Manises coneixia per la premsa que el president de la Generalitat Valenciana, Carlos Mazón, havia considerat fonamental l'ampliació de l'aeròdrom que pertany al terme municipal de Manises. Des del Govern autonòmic no s'ha informat l'Ajuntament de Manises, part directament afectada per la ubicació de la infraestructura i la seua suggerida ampliació i conseqüències. L'alcalde de Manises també ha recordat que "fins i tot el PP de Manises està en contra de l'ampliació, tal com es mostra a la moció institucional aprovada en sessió plenària per unanimitat l'any 2000 a l'Ajuntament de Manises".

Com a solució a les necessitats del servei de l'aeroport després d'haver-ne registrat un any de xifres històriques de viatgers i viatgeres, l'Ajuntament de Manises proposa valorar la possibilitat de la creació d'un nou aeroport, més gran i amb millors instal·lacions, fora del terme municipal de Manises, per tal de pal·liar els efectes sobre la població.

Per altra banda, des del consistori es recorda la urgència de resoldre la indemnització per les molèsties provocades, ja sol·licitada fa anys. A més, s'insta a establir horaris de silenci, sense vols, per garantir el descans dels veïns i veïnes de Manises i els voltants.